[{"text_idx": "#000000", "text": "'Angen gwella llwybrau diogel i'r ysgol'"}, {"text_idx": "#000001", "text": "Mae disgyblion ar draws Cymru yn galw am lwybrau gwell a mwy diogel i'r ysgol, yn o\u0302l adroddiad newydd gan Gomisiynydd Plant Cymru, Sally Holland."}, {"text_idx": "#000002", "text": "Mae'r adroddiad, 'Teithio i'r Ysgol' wedi ei seilio ar arolwg o bron i 1,000 o blant oed cynradd gan y Comisiynydd a Sustrans Cymru."}, {"text_idx": "#000003", "text": "Roedd yr arolwg hefyd yn awgrymu bod plant am gael mwy o lais yn y penderfyniadau sy'n cael eu gwneud am lwybrau ysgol o fewn eu cymunedau."}, {"text_idx": "#000004", "text": "Mae'r llywodraeth wedi croesawu'r adroddiad ac yn dweud bod angen i awdurdodau lleol ymgynghori wrth gynllunio sut all plant deithio i'r ysgol."}, {"text_idx": "#000005", "text": "Yn o\u0302l Sally Holland: \"Mae gan blant hawliau o ran teithio i'r ysgol ac yn eu cymunedau, ar droed, ar feic, neu ar sgwter.\""}, {"text_idx": "#000006", "text": "Yn ogystal a\u0302 nodi pryderon plant am draffig, mae hefyd yn so\u0302n am eu sylwadau am ansawdd gwael pafinau a llwybrau cerdded a beicio. Mewn rhai achosion does dim llwybrau addas o gwbl."}, {"text_idx": "#000007", "text": "Dywedodd Sally Holland mai'r \"ystadegyn mwyaf trawiadol yn yr arolwg yw'r un sy'n dangos bod 78% o blant yn credu y dylai fod ganddyn nhw lais o ran cynllunio llwybrau i'r ysgol...a syniadau pendant ynghylch sut mae modd gwneud hynny\"."}, {"text_idx": "#000009", "text": "Yn o\u0302l Gwen Thomas, swyddog Beiciwch Hi Ynys Mon gyda Sustrans Cymru, mae bron i hanner y plant yn nodi y bydden nhw'n hoffi \"cael mwy o gymorth ysgol er mwyn gwneud y daith mewn modd sydd yn iachach, cynhaliadwy a hwyl\"."}, {"text_idx": "#000010", "text": "Mae Llywodraeth Cymru wedi croesawu'r adroddiad gan eu bod yn awyddus i weld mwy o blant yn cerdded neu seiclo i'r ysgol."}, {"text_idx": "#000011", "text": "Dywedodd llefarydd bod y llywodraeth yn gosod terfynau cyflymder o 20 mya y tu allan i bron i 50 o ysgolion, ac wedi esbonio i awdurdodau lleol bod angen ymgynghori gyda phlant ynglyn a'r mater o deithio i'r ysgol."}]